De borgerlige partier enedes mandag om en ny knivlov. Den skal gøre op med det uhensigtsmæssige i, at fiskere og jægere straffes for at tage kniv med, mens personer med slette hensigter kan færdes med små knive i nattelivet.

»Det, vi ønsker med det nye lovforslag, hvor vi samler al lovgivning omkring knive i et, det er at stramme reglerne for kriminelle i forhold til brug af kniv, og lempe reglerne for almindelige mennesker, som har et anerkendelsesværdigt formål med at gå rundt med en kniv«, forklarer justitsminister Søren Pind (V).

Konkret lægger aftalen op til, at enhåndsbetjente foldeknive ikke længere skal kategoriseres som særligt farlige knive, som det altid er forbudte at besidde.